《我思古人》
宋代·陈深

繄古人之寥寥兮，夫何思之弗谖。蹇余生之独后兮，曾不得与之周旋。

旷斯世而勿见兮，故增欷而永叹。抚遗籍而玄览兮，幸所闻之可尊。

彼丹心之耿著兮，谅虽亡而实存。苟溯风而遐契兮，尚何有于古今。

览元化兮无穷，感徂景兮如驶。余发兮种种，余怀兮亹亹。

驷黄虬兮遐征，仰超然之高轨。猗圣言兮如天，至道兮如海。

超鸿濛兮何极，窥浩茫兮无涘。孰导余以正适兮，遵坦涂而容曳。

惟谅友之昭昭，庶订余之愦愦。呜呼噫嘻，古之人兮，惠我无疆。

忽不见兮心之伤，余之思兮曷云其忘。往者不可及，来者犹可望。

非夫君之相和兮，谁逍遥以徜徉。

作者简介：陈深［公元一二五九年至一三二九年］字子微，平江人。约生于宋理宗开庆中，卒于元文宗天膳二年以后，年在七十一岁以上。宋亡年，才弱冠笃志古举，闭门着书，元天历间奎章阁臣，以能书荐潜匿不出。所居曰宁极斋，亦曰清泉，因以为号。深著有诗一卷，《四库总目》又有读易编，读诗编，读春秋编等书。